ไฟแนนซ์ทูเดย์
...เมื่อวานนี้เป็นวันครบรอบ 3 ปี ของคดีผู้บริหารสหกรณ์เครดิตยูเนี่ยนคลองจั่นฉ้อโกงเงิน 2.1 หมื่นล้านบาท แต่คดีไม่มีความคืบหน้า ทำให้ผู้เสียหายจากคดีฉ้อโกงสหกรณ์เครดิตยูเนี่ยนคลองจั่นที่ล้วนเป็นผู้สูงอายุประมาณ 50 คน ได้เดินทางไปทวงถามความคืบหน้าของคดีที่ดีเอสไอ
15 ธ.ค. 2558

...เมื่อวานนี้เป็นวันครบรอบ 3 ปี ของคดีผู้บริหารสหกรณ์เครดิตยูเนี่ยนคลองจั่นฉ้อโกงเงิน 2.1 หมื่นล้านบาท แต่คดีไม่มีความคืบหน้า ทำให้ผู้เสียหายจากคดีฉ้อโกงสหกรณ์เครดิตยูเนี่ยนคลองจั่นที่ล้วนเป็นผู้สูงอายุประมาณ 50 คน ได้เดินทางไปทวงถามความคืบหน้าของคดีที่ดีเอสไอ
ว่าแต่เรื่องการเปลี่ยนตัวผู้กำกับดูแลสหกรณ์ออมทรัพย์นั้น ควรจะได้ข้อยุติเสียทีว่าควรให้อยู่ในอำนาจของใคร เพราะกรมส่งเสริมสหกรณ์ ในกระทรวงเกษตรและสหกรณ์ มีความเชี่ยวชาญเพียงพอในการดูแลสหกรณ์ออมทรัพย์หรือไม่  เพราะเกิดความเสียหายขึ้นมาแล้ว ผลกระทบต่อตลาดเงินและประชาชนไม่แตกต่างจากแบงก์เลย
เรื่องความเสี่ยงของระบบสหกรณ์นี้  วิรไท สันติประภพ ผู้ว่าการธนาคารแห่งประเทศไทย เพิ่งเตือนไปสดๆ ร้อนๆ แต่ไม่ยักจะมีคนยกเรื่องนี้มาพิจารณาอย่างจริงจังเสียที
...ราคาน้ำมันในตลาดโลกที่ดิ่งพสุธาลงมาทุกวันๆ คนใช้รถอาจจะชอบใจเพราะจ่ายน้อยลง แต่รัฐบาลต้องเตรียมตัวรับสิ่งที่จะตามมา นั่นคือราคาสินค้าเกษตรตกต่ำ ราคาสินค้าโภคภัณฑ์ในตลาดซื้อขายล่วงหน้าร่วงลงตามราคาน้ำมันทุกตัว โดยเฉพาะสินค้าเกษตรที่สำคัญทั้งข้าว ยางพารา ข้าวโพด ซึ่งไทยเป็นผู้ส่งออกรายใหญ่ทั้งนั้น
ฉะนั้น ปีหน้าการบริโภคหดจะเป็นความเสี่ยงต่อเศรษฐกิจต่อเนื่องจากปีนี้  รัฐบาลต้องตั้งหน้าตั้งตาดันการลงทุนให้ขึ้นมาแทนให้ได้ แต่วันที่ 16 ธ.ค.นี้ ฟัง เชาว์ เก่งชน กรรมการผู้จัดการ บริษัท ศูนย์วิจัยกสิกรไทย มองแนวโน้มเศรษฐกิจไทยปี 2559 ว่าจะมีมุมมองอย่างไรบ้าง
...กองทุนเงินให้กู้ยืมเพื่อการศึกษา (กยศ.) น่าจะเชิญ เบสท์ ทิฏฐินันท์  แชมป์เดอะ วอยซ์ คนที่ 4 มาเป็นพรีเซนเตอร์ เพราะแชมป์เดอะ วอยซ์ ได้รางวัลคิดเป็นมูลค่ารวม 3 ล้านบาท ทั้งบ้านและรถยนต์ ซึ่งเจ้าตัวบอกว่า ได้เงินมาแล้วสิ่งแรกที่จะต้องทำคือ นำเงินไปคืนเงินกู้ กยศ. เพื่อให้รุ่นน้องได้มีเงินเรียนหนังสือต่อ หลังจากเขากู้เงิน กยศ.มาพอเรียนจบก็โดนเฏณฑ์ทหาร และไปบวช ยังไม่ได้ใช้หนี้เลย นี่ถือเป็นความรับผิดชอบพื้นฐานที่น่าชมเชย
...ขอแสดงความยินดีกับ วิทัย รัตนากร รองผู้อำนวยการออมสิน ที่ได้ลูกชาย ภวิน รัตนากร มาชื่นชมอีกคน เมื่อเร็วๆ นี้